OpenLLM-France/wikimedia huggingface dataset:
# Quenta quevren - Ar c’huec’hvet Chabistr

| ◄ Ar pempet Chabistr. Penaus eo ret commanç ar Vuez devot dre ar burgation eus an Ene | Ar c’huec’hvet Chabistr. Penaus ar guenta purgation eo en em burgi diouz ar pec’hejou marvel | Ar seizvet Chabistr. Penaus an eil burgation eo en em burifia diouz an affectionou eus ar pec’het ► |
AR guenta purgation a ranquer da ober eo an hini diouz ar pec’het, hac ar voyen d’en em burgi diouz ar pec’het eo ar Sacramant a Binigen. Clasquit ur C’honfessour an dina a ellot da gaout, en em servichit eus al Levriouigou pere a ell ho sicour da ober ur gonfession vad : lennit-y gant attantion, ha remerquit a bouent e pouent pe en tra hoc’h eus offanset Doue, oc’h en em examina abaoue ma hoc’h eus bet an usaich a reson bete an heur bresant : hac o veza erc’hisse preparet ha destumet ar pec’hejou a so var ho c’houstianç, detestit-y ha regretit-y dre ur gontrition hac un displijadur ar brassa a vezo possibl deoc’h, o consideri ar pevar zra-mâ, da guenta penaus hoc’h eus collet graç Doue, d’an eil penaus hoc’h eus quiteat ho lot eus ar Barados, d’an trede penaus hoc’h eus acceptet ar poaniou eternel eus an Ifern, ha d’ar pevare penaus hoc’h eus renoncet d’ar garantez a Zoue.
Guelet a rit ervat, Philotee, penaus e comsan eus a ur Gonfession general eus hoc’h oll buez : me a ene ervat evit guir, ne de quet ato necesser abfolumãt ar gonfession general-se ; hoguen me a ene ervad ive cousgoude penaus e vezo profitabl bras deoc’h er gommançamant-mâ, a rac-se ho cusuliàn d’e ober. Alies ec’h erru ma vez leun a zefautou bras ar gonfessionou ordinal eus ar re pere a gundu ur vuez commun : rac alies n’en em breparont quet, pe n’er greont quet aoualc’h, peautramant e vanq dezo ar gõtrition a so requis da gaout ; hac evelse ez eer da gofès meur a veich gant ur certen volontez da zistrei d’ar pechet, abalamour na fell quet en em evita diouz an occasion anezàn, nac en em fervichout eus ar moyenou necesser evit en em amanti ; hac e quêver quemense oll eo requis ober ur Gonfession general evit assuri an Ene. Ouzpen ma teu ar gonfession general da rei deomp an anaoudeguez ac’hanõp hon-unan ; da ober deomp caout mæs ha confufion, o consideri hor buez tremenet, hac en em estoni o consideri an drugarez a Zoue pehini en deveus hor gortoet da zistrei ountàn gant quement a batiantet, appesi a ra hor chalon, soulagi a ra hor speret, excita a ra enomp resolutionou mad, rei a ra leac’h d’hon Tad spirituel da rei deomp avisou convenaploc’h d’hor chondition ha d’hor stad, hac e tigor hor c’halon evit en em ziscleria gant fizianç en hor c’honfessionou all varlerc’h. Pa e quistion amâ eta da nevezi generalamant hor c’halon ha da gonvertissa hon ene antieramant ouz Doue oc’h antrepreni ar vuez devot, em eus ræson mad, a sonch din, Philotee, d’ho cusulya da ober ar Gonfession general-se.
# Quenta quevren - Ar pevare Chabistr varnuguent

| ◄ An trede Chabistr varnuguent. Penaus eo ret en em burgi diouz an affection d’an traou inutil ha dangerus | Ar pevare Chabistr varnuguent. Penaus e ranquer en em burgi diouz ar goal inclinationou | AR c’henta Chabistr. Var an necessite eus an Oræson ► |
BEza hon eus c’hoaz, Philotee, certen inclinationou natural pere, o veza ne dint quet sortiet eus hor pec’hejou hon-unan, ne dint quet propramant pec’hejou na marvel na veniel, mæs a so galvet imperfectionou, hac an acou anezo a so galvet defautou ha mancamanchou. Dre exempl, Santes Paula, hervez ma rapport Sant Jerom, e devoa un inclination vras d’an dristidiguez ha d’ar regret, en hevelep-fæçon ma veze ato e danger da vervel gant displijadur dre ma varve he bugale hac he fried diganti : an dra-se a yoa un imperfection ha non pas ur pechet, pa zoa a enep he meno hac he volontez. Beza ez eus meur a hini hac a so naturalamant scanv hac hedro, re-all o deveus un natural rust ha violant, re-all a so calet da receo avisou o hentez, darn a so inclinet d’ar fuperbite pe d’ar goler, darn-all d’ar garantez sansuel ; hac erfin ne gafer nemeur a dud na aller remercout enno un seurt bennâc a imperfectionou erc’hissè. Mæs peguement bennâc ma vent evel propr ha natural da bep-unan, cousgoude dre ar sourci a guemer un den da ober ar c’hontrol d’an imperfectionou-se, ec’hell o moderi hac o c’hourrija hac ec’hell so-quen en em zilivra hac en em burgi diouto : ha me a lavar deoc’h, Philotee, penaus eo ret memes e ober. Cafet ez eus moyen da geinch ar guez amandes chuero e guez amandes douç oc’h o zoulla hepquen en o grizien evit ober d’ar suco pe d’ar sustanç sortial anez Perac ne illimp-ni quet ivez ober d’hon humoriou ha d’hon inclinationou-fall sortial ac’hanomp evit dont da veza guell ? Ne deus natural, peguer mad bennâc ve, na ell beza rentet mechant dre ar goall habitudou : ne deus natural ive quer mechant na ell beza soupleat ha trec’het da guenta dre ar chraç a Zoue, ha goudese dre an diligeanç hac ar boan a laca un den d’en em gourrija. Me ya bremâ’ta da rei avisou ha da bropofi exerciçou, dre voyen pere e teuot a-ben da burgi hoc’h ene diouz an affectionou d’ar pec’hejou veniel, hac ec’hassurrot ive mui-ouz-vui ho coustianç a-enep peb seurt pec’het marvel. Doue ra roï deoc’h ar c’hraç d’o fratica ervat.
# Quimiat eur zoudard yaouank (1913)

Oberennoù damheñvel pe handelvoù all zo ivez, gwelout Kimiad ur soudard yaouank.
| ◄ Meurlarge | Quimiat eur zoudard yaouank | Quelennadurez d’ar merc’het  ► |
1
Va c’halon a zo fraillet dre nerz va ancquenio, Em daoulagat entanet na neus quen a zaëro ; Allas ! Deut eo an devès ma renquan dilezel Lec’h caër ma bugaleach, ma bro douç Breis-Izel.
2
Adieu d’id va zy balan, var leynicq ar grec’hen, Tachennic c’hlas var bini buguel e c’hoarien, Gouez ivin quer bodennec en dishèaul eus pere Epad tomder an hanvou e cousquen da greïste.
3
Adieu, Va mam a va zad, breman n’esperit mui E chomfe o mab caret vit harpa o cozni, Vit pourveï dèc’h bara vel ma peus gret dezan, Al lezen zo didrue, o quitad a rencquan.
4
Nac a vech, ma mam dener, e rancquefet gouela, Pa zeui ma c’hy ancqueniet ouzoc’h da nem frodta, Pa velfet bars en oalet, va scabellic goullo, Ac ar c’henvid o steui deus ma phen-baz dèro.
5
Adieu, bèred ar barros, douaro binniguet, A c’holo va zadou coz gant Doue bet galvet, Da Vouël an Anaon clemmus nin mui var o pezio Da squill an dour zantel mesquet gant va daëlo.
6
Adieu, Va muia caret va dousiq coant Mari, Eur blaneden diremet a zeu d’or glac’hari, On evrusted, on joaïo squedus zo tremenet Vel eur goumoulen sqanvic gant an avel casset.
7
Na velin quen da lagat quer lem a quer leven O virvi a blijadur duze pa herruën ; Da zornic quer degaget o cass ar c’harr en dro Da vouës douç quen na glevin e cana ma guerzo.
8
Pa oamp er c’hatekismou on daou c’hoas bugale On c’halonou teneric deja a nem glève ; Dirac Guerc’hès ar C’hroas-Hent nac a vech e touejomp Na erruje birviquen disparti entrezomp.
9
Yaouancq a disourcius, allas ne vouiemp quet Peguement a encresio er vue zo mesquet ; Evit-homp ne voa neuze lezenno na roue, N’hanveïemp mert eur lezen, hini ar garante.
10
Adieu, va nes amezec, Yannic va gouir mignon, Camarad va c’hoario, va breur dre ar galon, Piou, siouas, a guemero eul lod eus ma foanio, Piou bremâ pa vin seder ganenme a c’hoarzo ?
11
Hep da vreur, te yel bremâ er parojou neçsa Da bigoçsat al leurio bars el Laçzou dorna ; Hep-hon, te yel da zispud maout at c’hourenadec, Da chaçsa var ar ruban ebars er varadec.
12
Adieu, va c’hy quœs Mindu, va leal camarad, Neffomp quen deus ar beure da glasq roujou ar c’had, Na glevin mui er mene da chilpaden squiltrus, Var va dorn mui na zantin da dèod carantezus.
13
Aben eun neubeud amzer cals a vignonet yen Bars er zoudard disvroet, marvat, ne sonjfont quen ; Maes da galon te, Mindu, n’eo quet quer hancouëus Pel e ri c’hoas va c’hanvou dre da yezo clemmus.
14
Adieu, va c’hazec velen, sqan evel eun eyès, Mistr evel eul logoden, gentil vel eun oanès ; Ne çzantin mui, indanon, gant an hast o tripal, Ma daouarn mui na stagfont ar ruban var da dâl.
15
Adieu, oll blijadurio, foariou, pardonniou yè, Soubenno lèz, nosvecho, festo, leurio nevè, Ebatou quer birvidic, biniou sard a sqlentin, Ne drido quen va c’halon gant da zoniou lirzin.
16
Adieu quement a garan, adieu, da virviquen, Pell deus a Vreis me varvo, mantret gant an ancquen, Bea zeus plant quisidic, da chom a blaç crouët A voëler o tizec’ha ractal mint disvroët.
# Notennou diwar-benn ar Gelted Koz/Rann 01

| Eveziadenn | Kentskrid ► |
Eus 1911 da 1922 eo bet moulet evit ar wech kenta an Notennou, e stumm levriouïgou, eul levrig evit pep pennad, nemet an daouzekved a zo bet embannet ar gevrenn diweza anezan ez distag diouz ar c’hevrennou-all. Peb a eilvouladur a zo bet graet eus an trivet pennad (gant eun droïdigez kembraek diwar dourn an aotrounez P. Mocaer ha Rhys Phillips), eus ar pempved (e 1917 e voe advoulet) hag eus an dekved (e 1924). E-pad an hanv 1942, en doa prientet an aotrou Fransez Vallée eun advouladur eus an eizvet pennad. Evel ma weler, ar meneg « trede mouladur » laket war al levr-man a zo gwir hepken evit tri fennad anezan.
Dre aked Roparz Hemon ha gant aotre an aotrou Fransez Vallée, brezonekaer an Notennou, ez eo bet aozet ar mouladur nevez-man. Skriverezet eo bet an daouzek pennad gant an aotrou Kêrverziou. Diouz e du, dastumer an Notennou en deus klasket lakaat da glota gant araokaënnou ha gwellaënnou ar ouiziegez-vreman an daouzek pennad, dreist-holl ar re anezo a oa bet moulet da genta. Levrlennadur pep pennad, bet lezet ermaez eus e labour gant ar skriverezour, a zo bet adlaket en e lec’h, d’al lenner c’hoantek da vont pelloc’h eget al levr-man war hent ar studiou keltiek, gallout hen ober hep koll amzer nag arc’hant. Gwaz a se, gant an diaesteriou stank hag a bep seurd diouanet eus ar maread-amzer fall a dreuzomp, n’eus ket bet gallet rei da lenn d’an aotrou Fransez Vallée, d’ezan d’o reiza e-kenver Yez, an aroudennou nevez bet staget paot-ha-paot ouz ar pennadou, pe e korf pep pennad, pe en notennou e-traon ar pajennou. Gant-se, ma ’z eus enno faziou ouz ar Yez, arabat eo e vefe taolet ar bec’h warnan.
M. M.
22-7-1943.
Kement den a ray e vad eus ar mouladur-man en devo eul lusk a anaoudegez-vat ouz an Tad Dom Godu O. S. B. en deus bet ar vadelez da zifalla an amprouennou ha da sevel an taolennou. Evit al labour tenn ha doanius-se, bet kaset en-dro ez diflach gantan e-pad meur a vizvez, dre greiz-tre ar bombezadegou (e-harz Sant-Nazer edo o chom) e lavar an daou aozer trugarez d’ezan a-greiz-kalon.
Abherve.
Meven Mordiern.
# Notennou diwar-benn ar Gelted Koz/Rann 02

| ◄ Eveziadenn | Kentskrid | Kevrenn I : Rakselladennou 9-12 ► |
En eur skriva al labour-mañ, n’hon eus bet ken c’hoant na mennad nemet ober vad d’ar varzed ha da holl Vreiziz, beleien pe liked, na reont ket fae war o amzer goz keltiek.
Abaoe eun dek vloaz bennak e vez komzet alies eus ar Gelted, ha meur a c’haou a vez distaget diwar o fenn, kerkoulz gant an neb o difenn hag o meul ha gant an neb o flemm hag o distera. Etre an daou du, skeudenn ar Gelted koz en em ziskouez kemmus ha disneuziet diouz ma vez youl pe huñvre an neb a gomz.
Ha koulskoude, souezus ez eo bet gwellaet, abaoe hanter-kant vloaz, anaoudegez ar Gelted hag o sevenadur gant ar ouizieien a zo, e kement bro Europa ha dreist-holl en Alamagn, e Bro-C’hall hag e Breiz-Veur, en em roet d’o studia. Gwaz a se, frouez o labouriou war gouenn, yez, istor, kredennou ha bividigez, ijinou-kaer ha micheriou ar Gelted koz, en em gav dastumet e levriou ha kelc’hgelaouennou a zo diaez da gaout dre ma’z int ker ha niverus. Ken diaes all ez int da lenn dre ma ’z int bet skrivet evit ar ouizieien hepken. Lakaat e berr, urzia ha trei e brezoneg reiz ha fraez an anaoudegeziou reta war sevenadur hag istor ar Gelted koz, o strolla d’ober ganto eun daolenn grennet, ha hi evelato ker klok ha ma vo gallet, eus pobl ar Gelted, setu petra a voe hol labour. Kement a zo ennañ a vad hag a wir ez omp anaoudek evitañ d’ar ouizieien dreist a bep broadelez o deus, en hanter-kantved diweza, gouestlet o buhez hag o nerz da studia an henamzer geltiek.
Hor skrid, hag heñ diglok, a c’hello moarvat ober vad da renerien ha paotred ar c’helc’hiou-studi. Kavout a raint ennañ danvez displegadennou pe kaozeadennou bihan. Hag ar re o devo amzer hag arc’hant da vont dounoc’h er studiou keltiek, a gemero diwarnañ harp ha bleniadur d’o c’hammedou kenta.
Ha komz a rin d’eoc’h eus poblañs diniver ar vro-se, eus stumm broiz, mentek ha neuziet-kaer, hag eus o c’hadarned er brezel ? Dezrevell an darvoudou end-eeun a roio da anaout d’imp an holl zoareou-se.
(Ar Gresian Polubios o komz eus Keltia).
E tegase da goun bep hini taoliou kaer ar Gelted wechall hag an holl droug o doa graet d’ar Romaned.
(Sagroviros o komz d’ar C’halianed, kent emgann Augustodunon. Dioc’h Takitus)
# Sav, Breiz-Izel

| ◄ An hini Goz | Sav, Breiz-Izel | Gavrig an hanv ► |
Komzou J. Le Bayon. — Ton J.-P. Dantec
* Setu echu an noz, splannat a ra an de
* Ar c’hloc’h a dint c’hoaz eur wech an Ave.
* Diskan
* Sav, sav,
* Breiz-Izel, bro hep par,
* An heol a strew e splannder war an douar
* Sav
* Rak me ’glev kan lirzin
* Al laboused dihun holl en dro d’in.
* Ar voualc’h er bod spern a c’houitell d’ar mintin
* Bugale Vreiz a gouez war an daoulin.
* Ar gliz o deus fuilhet perlez dre an douar
* An heol o c’hutuilho diouz beg ar barr.
* Ar segal er parkou kent pell a vo melen
* Ne vanko ket c’hoaz bara da vab-den.
* Arvor, douar karet, mirit ho pugale,
* Nerz ’vid an deiz o do digant Doue.
# Scrapérèz

Oberennoù damheñvel pe handelvoù all zo ivez, gwelout Trente mélodies populaires de Basse-Bretagne (1931)/Skraperez.
| ◄ Drindet santel | Scrapérèz | Gwerz ar véchantez ► |
* Martolodet, din ho léret (bis)
* Pegement a léket en eur c’hant éd
* Vantur ma dirette
* Vot’ grandur gravédézi
* Vantur ma diri.
* E ma seiz liwr mèt pemp kwéneg (bis)
* Deut ar vag itron, hag a volfet
* Vantur ma dirette etc.
* Pa voa et an itron e’r vag
* Hag hi commanc, da navigat
* Vantur etc.
* Plac’hik iaouank, d’in ho lèret
* Ganimp d’an Indrez a teufèt
* Vantur etc.
* Ganeoc’h d’an Indrez nan in ket
* Gant va fried vin gourdrouzet
* Vantur etc.
* Me glèo ma zad ouz ma goulen
* Ha ma bugelik o vreufel
* Vantur etc.
* Na markét eul liou war ho peg
* Pe bet faligodik ebet
* Vantur etc.
Cette chanson est construite, comme le N°5, dans le mode de ré (tonique) avec si naturel (transposé d’un demi-ton). Après le retour répété de la dominante qui apparaît comme finale dans les phrases du début, la terminaison sur la tonique est d’un effet piquant et imprévu.
Le mélange de la mesure à deux temps et à trois temps communique au rythme une allure très libre, sans nuire en rien à sa clarté et à son aplomb.
Chantée par Jacquette Lebrun Pédernec
# Sapin ar Gwaremmou Kompez

| ◄ Sant Yann e menez Arre | Sapin ar Gwaremmou Kompez | En noz ► |
* Greomp eur zell, kenvreudeur, ouz ar wezenn sapin
* ’Weljomp o tiouana en amzer hon mintin.
* Dre zigouez e savas hec’h-unan er menez,
* ’Vel eur paour hep goudor, sioc’han en he buhez ;
* Kannet gant an avel e kreskas disterik
* E-pad ma vrasaemp e sioulder hon c’hêrig.
* Digenvez war he c’hleuz he deus-hi gouzanvet
* Morglao ha kaouadou, dindan eun oabl louet.
* Tommder meur a hanvez he lakas da zec’ha,
* Ha garventez ar goanv ken ’lies da skoana.
* Greomp eur zell, Kenvreudeur, ouz ar wezenn sapin
* ’Weljomp o tiouana en amzer hon mintin.
* Diouz he reuziou, deskomp ez eo mat er bed-ma
* An eil war egile gallout en em harpa.
* Unvaniez a zo nerz, eun dra ken talvoudek,
* Dreist-holl en hon maeziou, evit peb amezeg.
* Etrezomp, kenvroïz, penaos rei kaeroc’h skouer
* Eget kengarantez ? Piou ’garfe he diouer ?
* Ra bado keit ha ni ! P’hon diskaro an oad,
* He c’houn a c’halvimp c’hoaz da zont d’hon luskellat.
* Padus e voe hon zell ouz ar wezenn sapin
* ’Weljomp o tiouana en amzer hon mintin.
# Secrejou ar c’hloarec

Oberennoù damheñvel pe handelvoù all zo ivez, gwelout Sekrejou ar c’hloarek.
| ◄ Enezen Sant-Malo | Secrejou ar c’hloarec | Cloarec Montroules ► |
Bemnoz, bemnoz, ’bars ma goele pa ’c’h an, E-lec’h cousket, nemet goela na ran ;
 E-lec’h cousket, nemet goela na ran, Pa deu zonj d’in deuz an hini garan.
 Me ia bemde da forest Coatamour, En esperans d’ho cuelet kerc’had dour.
 Pa ho cuelan o tont a dreuz ar c’hoajou, War an delliou me laca ma secrejou.
 — D’eun dra dister e contet ho secrejou, Ma ho contet d’an delliou ’bars ar c’hoajou.
 Pa zeui ar glao, an awel, an tourmant, Setu collet ho secrejou, den iaouanc.
 Gwelloc’h vefe o scriva ’n em c’halon, Eno chomfent, cloaregic, gravet don.
Viçantan Guillou, Guerlisquin, 1888.
# Hinihue é ma gannet Mari

| ◄ Pihue e huélan-mé | Hinihue é ma gannet Mari | Én-oh hur honfianç ► |
* Hinihue é ma gannet Mari,
* Hinihue enta inouramb-hi,
* Hag a p’en d’omb hé bugalé
* En hum daulamb d’en douçan joé.
* P’en dé gannet hur mam tinér,
* É tei Jesus imbèr amzér ;
* Ni e huélou er Roué a beah
* Gorteit guet quement a hirreah.
* Doué er vamen ag er græceu
* E scùil deja ol é vadeu
* Ar en hani en dès choéget
* Aveit bout Mam é Vab câret.
* Ha Mab Doué, en hiaul a justiç,
* Guet ur splandér vras e hoarnis
* Er verh glan e zeli quemér
* Aveit Mam hé Doué, hur Salvér.
* Splannet ne zeli bout Mari
* Aveit diguemér er Messi,
* Mab uniq en Tad éternel
* Étré hé digosté santel !
* Guet a vistérieu cuhet,
* Ér Verh pur zou hiniw gannet !
* Er gogussennig-cé distér
* E scùillou glan en hé amzér.
* O Merh santel, Merh beniguet,
* Lan-oh a hræç hou Toué perpet,
* Conceuet ha gannet-oh pur
* Hemb un distér couciadur.
* Pedet hou Mab, Gùérhiès Vari,
* D’hul lacat ehué d’hou ç’héli
* En hent eurus e gass d’en né,
* Eit ma vehemb guet-n-oh un dé.
* Méritet hun nès punition,
* Jesus, goulen e hramb pardon ;
* Dré vériteu hou Mum câret,
* Græç de vugalé glaharet !
* Eit ma hellehemb hou receu,
* O men Doué, én hur haloneu,
* Golhet-ind a gouciadur,
* Ha groeit ma veint santel ha pur.
* J. G.
# Hirvoudou an Tad Santel

| ◄ Hirvoudou ar Bars er bloas 1860 | Hirvoudou an Tad Santel | Respount da Hirvoudou ar Barz ► |
Ma ’m’euz-me kalonad
Ken a welan, nos pad.
Ne ket eston !
Ma welan-me bep noz,
Alias ! c’houi eo ’zo kôz
Tud hep kalon.
Gand an drouk-sperejou
Dre hent an torfejou
Ez oc’h douget ;
Ia c’houi, ha bep kammad,
C’houi ’ra va c’halonad
Ouz ho kuelet !
Perak ’ta, pobliou keiz,
Teuit-hu ken direiz
Da gounnari ;
O tougen ar brezel
Eneb ho Tad Santel
D’he c’hlac’hari ?
N’oun mui mad evid-oc’h ;
Eun all ’ gavit guelloc’h,
O dallentez !
Hag e klaskit diskar
Va zronik d’an douar !
O follentez.
Hag e klaskit diskar
Va zronik d’an douar,
Me ho Roue,
’Vit he rei da eun all
N’en deuz guir, an den fall,
Digant Doue.
Pe seurt drouk ’ta pelloc’h
Me her goulen ouz-oc’h,
’Meuz-me great ?
Na deoc’h-tu, na da zen.
Ma ez oun en anken,
Kel lakeat ?
Oh ! me a hell touet,
Re vad eo e-z-oun bet
En ho kenver !
Petra eo a glasken
Nemet ho mad ebken
E pep amzer ?
Ho mad eo a glasken
Ha c’hui ’ro d’in anken
Bugale geis !
Ah ! n’e rit ket d’ho tad,
Mervel gant kalounad,
Araog an deis !
Ma ’m’euz-me kalounad,
Ken a welan, dalc’h mad,
Ouz treid ar Groaz ;
Ma welan, deiz ha noz,
Ha mar d’e guir oc’h kaoz
Selaouit c’hoas.
Ne rear ket a vrezel
D’ar Pab, an Tad Santel !
Piou benag ’ ve,
’Ve an dud fall er gra,
O deuz bepred eun dra :
Keuz da c’houde.
Ne rear ket a vrezel
D’ar Pab, an Tad Santel,
Na da Zoue ;
’Vit guir el lavaran
Neb er gra da unan
’Gra d’egile.
Mar d-e choui ’ta ve fur
E kredfec’h, a dra zur,
Da bez zo bet,
C’hoarvezet e peb amzer,
Gant pennou ar gounner,
Ebars er bed.
Va c’hurunen ’zo sacr ;
Guall-eur d’ar re fallakr
’ Glask he filad !
Va zronik ’ zo dister,
Guir eo ; e peb amzer,
Goulskoude e pad.
Doue ’n deuz he-unan,
’N em garget anezhan,
Ebars en Env ;
Keit ma pado ar bed
E vo ganthan skoret
Va zronik men.
Evez ’ta, bugale,
Na zeufe dizale,
D’ho tiarbenn !
An Doue a wallit
Rak pa sko, diwallit,
E sko a grenn !
Netra ’zo ken pounner
’Vel e vreac’h e kounner !
Pa ia en dro,
Kenim evit den ebet
Roue ’vel pep sujet.
A gav distro.
Pardoun, o va Doue,
Pardoun d’am bugale !
Ma rank unan,
Pignat var ar C’halver,
’Vel guechall hor Zalver,
Em ’oun aman.
# Hirvoudou ar Chaseer

| ◄ Ar Fubuen | Hirvoudou ar Chaseer | Ar Paour Keaz Lazar  ► |
Gag e pep leac’h ! ha gag bepret !
Sier goullou ha min mouzet,
Setu petra eo ar chase.
Ha keuz t’euz c’hoaz d’ann didu-ze ?
Tan ha kurun ! Ludui vel kizier !
Ni zo c’hoaz reud, soun mad war hon hellou !
Med ne gav mui netra ar chaseer ;
Petra dalfe bragal dre ar parkou ?
N’oun ket c’hoaz moal ! ma baro n’eo ket loued !
Lies, velkent, en deuz bervet ma gwad
Pa zelaouenn mouez skiltruz ar chas-red,
Hag ann drompill o tournial er c’hoad.
Gweled am euz ann tourc’h-gouez kounnaret,
En em strinka dre greiz ar brouskoajou,
Ar iourc’hik, mistr, gand ar spouroun follet,
O tibrada, huel, dreisd ar bodou.
Peleac’h ind eat, — moc’h-gouez ha iourc’het ?
Ann diveza zo dare da vervel !
Na choum out-ho, med kroc’hen direunet,
Hag eskern kraz, stag ouz dor eur c’hastel !
Ar bleo, ar plun, holl, siouaz ! ez int boull,
Ouz ar gedon, n’en deuz hogoz hini,
Ar c’honifled a guz barz enn o zoull,
Gread eo, pell zo, kanvou ar c’hlujeri.
Gedon penn gwenn — ha glujiri koefet,
Ar re-ze c’hoaz, zo stang er parkeier !
Potret diskuiz, diwallit, mar keret !
Ar gedon ze a bag ar chaseer !
Ni hon deuz bet amzer vad koulskoude :
Tennet, lazet, karget leiz hor sier.
Tud iaouank kaez ! Petra dapit aze ?
Logod, razed, pintiged ha kizier !
Grid evel-d-oun, skourit ho fuzuiliou,
Zant Hubert koz, hon tad hag hor faeroun,
A zo mouzet war e skaon, enn Envou,
D’hen divouza, kournomp a nerz-kaloun !
# Hinihue é quemér er Messi

| ◄ O me Jesus, me ol vad | Hinihue é quemér er Messi | Gloër de Jesus, me Salvér adorabl ► |
* Hinihue é quemér er Messi,
* Dégasset a berh Doué d’emb-ni,
* En hanw quer caër ha quer bourrus,
* En hanhue amiabl a Jesus.
* Jesus, hanhue en amiaplan,
* Ha d’hur halon en hanw douçan ;
* Ya, hou ç’hanw, Messi santel,
* E zou douçoh aveid er mél.
* Nitra douçoh de vout mêlet,
* Nitra douçoh de vout cleuet ;
* Chongeal én hou ç’hanw, ô mab Doué,
* Eid en inean zou ur guir joé.
* Jesus, espérance er péhour,
* En nemb hou clah hui er secour ;
* Na matet oh a p’hou clasquér,
* Ha gùel oh hoah a p’hou cavér.
* N’en dès, ô Jesus, ar en doar,
* N’en dès nameit en nemb hou câr
* E hel larèt é gùirioné
* En doustér a hou caranté.
* Rezei de vitin ha de noz,
* Quênt me labour, quênt me repoz,
* Hou ç’hanw santel ém ol œvreu,
* A me halon, ar men guêneu.
* Me mam, a pe oen ér havel,
* E zisqué d’ein hou ç’hanw santel ;
* Jesus, er hræce e houlennan
* Ma vou hoah me honz dehuéhan.
* Jesus, hui zou hun espéranç,
* Hui vou un dé hur recompanç ;
* Beah enta ér bed-men hur joé,
* Hag én nean beah hul lehuiné.
* J. G.
# Hirie, lavaromp trugarez

Oberennoù damheñvel pe handelvoù all zo ivez, gwelout Trugare a laromp hirie.
| ◄ An noz war ar bed a ziskenn | Hirie, lavaromp trugarez | Bemdez, bemnoz hag e pep ti ► |
* Hirie ’lavaromp trugarez
* ’vit ar grasou hoc’h eus skuilhet
* Warnomp, Rouanez an Aelez
* E-pad ar miz-man binniget.
* Diskan.
* D’eoc’h e ouestlomp hon c’halonou ;
* Renit enne ’vel en Nenvou,
* Ho servija fell d’imp, Mari,
* A-raok mont du-se d’ho meuli.
* Bep beure ’baoe an deiz kenta
* Ho saludemp gant levenez,
* O Klevout dre-holl o kana
* Evnigou an amzer-nevez.
* Da noz dirak hoc’h Aoteriou,
* C’houi a wele ho pugale,
* Kaeroc’h ’get eur parkad bleuniou,
* O tiskouez d’eoc’h o c’harante(z).
* Ouz ar pec’hed e tiwallemp,
* Ma ne ouelje ho taoulagad :
* Hent ar vertuziou a heuliemp
* D’ober plijadur d’hon Mamm vat.
* En deiz ma tarzo c’hoaz brezel
* Enep d’eoc’h ha d’ho pugale,
* Bezit dalc’hmat, o Mamm santel,
* Hon skoazell ’vel e-pad miz Mae.
* D’an Illiz savet gant Jesuz,
* Dre e vuhez hag e varo,
* Plijit astenn Ko tourn nerzus,
* Ganeoc’h warnomp ’vit ma reno.
* Da c’hortoz ma vimp unanet
* Er Baradoz en-dro d’ho tron :
* Eno Nevez-amzer bepred,
* Ha levenez ’leiz ar galon !